R2 m se perlemoen gevindPerlemoen waarop beslag gelê is. Foto: Verskaf Drie verdagtes sal na verwagting Maandag in ŉ Kaapstadse landdroshof verskyn nadat byna R2 miljoen se perlemoen in hul besit gevind is. Sers. Noloyiso Rwexana, polisiewoordvoerder van die Wes-Kaap, het gesê die mans, onderskeidelik 24, 28 en 39 jaar oud, is Donderdagaand laat in Plumstead in hegtenis geneem. “Beamptes van die polisie se taktiese reaksie- eenheid en ŉ plaaslike veiligheidsmaatskappy, Combat Force Security, het op inligting gereageer en omstreeks 22:00 ŉ klopjag by ŉ perseel in dié voorstad uitgevoer,” het Rwexana gesê. “Die perseel is deursoek en altesaam 19 097 stukke perlemoen is gevind en op beslag gelê. Die polisie het ook beslag gelê op toerusting om die perlemoen mee te verwerk.” Die verdagtes is op die toneel in hegtenis geneem. Hulle moet binnekort in die Wynberg-landdroshof verskyn. Die Dieprivier-polisie het die gemeenskap en Combat Force Security bedank vir hul samewerking. Perlemoen waarop beslag gelê is. Foto: Verskaf